Συμπλοκή στην AEG

Ως συμπλοκή στην ΑΕG αναφέρεται το περιστατικό ανταλλαγής πυροβολισμών μεταξύ τρομοκρατών και αστυνομικών, το οποίο έλαβε χώρα στις 19 Οκτωβρίου του 1977 στις εγκαταστάσεις της γερμανικής εταιρείας AEG. Από την συμπλοκή που ακολούθησε έχασε την ζωή του ο Χρήστος Κασσίμης, ενώ δύο αστυνομικοί τραυματίστηκαν.

 Υπόβαθρο 
Στις 18 Οκτωβρίου του 1977 στις φυλακές Στανχάιμ της Στουτγάρδης ο Αντρέας Μπάαντερ και οι σύντροφοί του της ακροαριστερής τρομοκρατικής οργάνωσης Φράξια Κόκκινος Στρατός, (RAF) αυτοκτονούν.  Ωστόσο η αυτοκτονία αμφισβητήθηκε από τα υπόλοιπα μέλη της RAF και απάντησαν δολοφονώντας τον βιομήχανο Χανς Μάρτιν Σλέγιερ, πρόεδρο της Ένωσης Γερμανών Εργοδοτών.

 Συμπλοκή 
Μόλις μία ημέρα μετά την εκτέλεση του Σλέγιερ στην Γερμανία, δύο αστυνομικοί που περιπολούν φορώντας πολιτικά, στην περιοχή του Ρέντη, εντοπίζουν μέσα σε ένα λευκό Φίατ 128 τέσσερις άνδρες. Οι αστυνομικοί θεωρώντας ύποπτους τους επιβάτες του Φίατ, επιχειρούν να τους ελέγξουν, καθώς σε μικρή απόσταση βρίσκονταν οι εγκαταστάσεις της γερμανικής εταιρείας AEG. Οι τέσσερις άνδρες αντιλαμβανόμενοι τους αστυνομικούς προσπαθούν να διαφύγουν, αναπτύσσοντας μεγάλη ταχύτητα με το Φίατ. Ωστόσο λίγο παρακάτω, στην οδό Κονδύλη, οι αστυνομικοί καταφέρνουν να φτάσουν το αυτοκίνητο των υπόπτων και να το ακινητοποιήσουν. Οι αστυνομικοί κάνοντας χρήση των υπηρεσιακών τους όπλων πυροβολούν, που το ίδιο κάνουν όμως και οι τέσσερις ύποπτοι. Κατά την ανταλλαγή πυροβολισμών που ακολούθησε οι τρεις από τους τέσσερις υπόπτους καταφέρνουν να διαφύγουν, με τον τέταρτο να πέφτει νεκρός έχοντας χτυπηθεί από σφαίρα στο κεφάλι, ενώ και οι δύο αστυνομικοί τραυματίζονται.  

Όλοι διακομίζονται στο Γενικό Κρατικό Νοσοκομείο της Νίκαιας. Μέσα σε ελάχιστο χρόνο, αναγνωρίζεται και ο νεκρός ύποπτος. Πρόκειται για τον οικονομολόγο Χρήστο Κασσίμη, 34 ετών, παντρεμένο και πατέρα ενός κοριτσιού. Ο Κασσίμης, σύμφωνα με την ιατροδικαστική έκθεση, βρήκε τον θάνατο συνεπεία «διαμπερούς τραύματος κεφαλής εκ βλήματος πυροβόλου όπλου μικρού διαμετρήματος».  

Αργότερα κάνοντας έλεγχο στο λευκό Φίατ, οι διωκτικές αρχές εντόπισαν μέσα σε αυτό έναν εκρηκτικό μηχανισμό έτοιμο να τοποθετηθεί και άλλους τρεις μηχανισμούς που ήταν αποσυνδεδεμένοι. Βρέθηκαν επίσης μπιτόνια με βενζίνη. Εκτιμήθηκε από τις διωκτικές αρχές ότι οι τέσσερις υπόπτοι άνδρες, είχαν στόχο να χτυπήσουν τη γερμανική εταιρεία AEG.  

 Ανάληψη εύθυνης 
Τις τελευταίες ημέρες του Οκτωβρίου του 1977 μια πρωτοεμφανιζόμενη τρομοκρατική οργάνωση, η "Διεθνιστική Αλληλεγγύη"
 αποστέλλει σε δύο απογευματινές εφημερίδες μια προκήρυξη, αναφέροντας πως θα προχωρήσει σε χτυπήματα. Μάλιστα, στις προκηρύξεις οι σύντροφοι του Κασσίμη ανέφεραν πως δύο ακόμη από αυτούς είχαν τραυματισθεί στη συμπλοκή του Ρέντη. 

 Δίκη για την δολοφονία Κασσίμη 
Μετά την κηδεία του Χρήστου Κασσίμη συνελήφθη από τις αρχές ο Γιάννης Σερίφης, ο οποίος έξι μήνες πριν από τη συμπλοκή στην ΑΕG και τον θάνατο του Κασσίμη, είχε απολυθεί από την AEG, όπου ως συνδικαλιστής είχε πάρει μέρος σε πολυήμερη απεργία. Ο Σερίφης κατηγορήθηκε πως ήταν εκείνος που σκότωσε τον Κασσίμη και όχι οι δύο αστυνομικοί κατά την ανταλλαγή των πυροβολισμών.  Ωστόσο κατά τη δίκη που έγινε μερικούς μήνες αργότερα με κατηγορουμένους τους δύο αστυνομικούς που πήραν μέρος στη συμπλοκή και κατηγορούσε η οικογένεια του Κασσίμη ως υπαίτιους για τον θάνατο του και τον Γιάννη Σερίφη που κατηγόρησε η Αστυνομία, απηλλάγησαν όλοι οι κατηγορούμενοι από τις κατηγορίες. 

 Παραπομπές 

Κατηγορία:Δολοφονίες στην Ελλάδα
Κατηγορία:Τρομοκρατικά γεγονότα στην Ελλάδα